b'\n_START_ARTICLE_\nPape\xc5\xbe Formoz\n_START_SECTION_\nMladost\n_START_PARAGRAPH_\nFormoz se je rodil v Rimu okoli leta 816 o\xc4\x8detu Leonu. Njegovo pravo ime naj bi bilo Damaz (Damaso), vendar so ga vsi klicali Formoz zaradi njegove telesne postavnosti in privla\xc4\x8dne lepote.\n_START_SECTION_\nBolgarski misijon\n_START_PARAGRAPH_\nLeta 864 ga je Nikolaj I. imenoval za \xc5\xa1kofa Porta namesto Rodoalda, ki je bil obsojen, ker je odobraval odstavitev carigrajskega patriarha Ignacija ter priznal njegovega naslednika Fotija na carigrajski sinodi 861. Formoz je bil izobra\xc5\xbeen, strogih navad, podjeten in odlo\xc4\x8den. Leta 866 ga je pape\xc5\xbe Nikolaj izbral \xe2\x80\x93 skupaj s \xc5\xa1kofom Pavlom iz Populonije \xe2\x80\x93 za voditelja rimskega poslanstva kot odgovor na \xc5\xbeeljo bolgarskega kralja Borisa. Pred kratkim ga je krstil carigrajski \xc5\xa1kof; obrnil pa se je na pape\xc5\xbea in bavarskega kralja Ludvika, da bi mu pomagala pri ustanovitvi samostojne Cerkve v Bolgariji, kar je Carigrad odklonil. Ilirik je \xc5\xbee stoletje prej od Rima prigrabil Carigrad; sedaj pa je obstajala mo\xc5\xbenost vrnitve. Ko je ta diplomatsko-verska misija prispela v Bolgarijo v za\xc4\x8detku 867, je uspe\xc5\xa1no nadaljevala za\xc4\x8deto evangelizacijo. Kralj je hotel gr\xc5\xa1ko duhov\xc5\xa1\xc4\x8dino nadomestiti z latinsko, da bi se re\xc5\xa1il odvisnosti od Carigrada, pri \xc4\x8demer mu je Formoz obilno pomagal. Oktobra 867 se je napotilo v Rim bolgarsko odposlanstvo s pro\xc5\xa1njo, da bi pape\xc5\xbe imenoval Formoza za bolgarskega nad\xc5\xa1kofa. Nikolaj I. je to zavrnil, \xc4\x8de\xc5\xa1 da kanonski predpisi prepovedujejo prehod z enega \xc5\xa1kofovskega sede\xc5\xbea na drugega; malo pred svojo smrtjo pa je le poslal v Bolgarijo dva druga \xc5\xa1kofa, Formozu pa zaupal poslanstvo nuncija v Carigradu, kar je potrdil tudi naslednik Hadrijan II.. 868 se je vrnil v Rim in je bil eden od dveh \xc5\xa1kofov, ki sta posvetila slovanske u\xc4\x8dence sv. Cirila in Metoda v duhovnike. Boris pa je \xc5\xa1e enkrat posku\xc5\xa1al dobiti Formoza za nad\xc5\xa1kofa, pa tudi tokrat zaman. 870 \xe2\x80\x93 ko je pape\xc5\xbe ne le zavrnil Formozovo imenovanje, ampak kar\xc5\xa1nokoli bolgasko primatstvo, se je Boris odlo\xc4\x8dil za vrnitev pod carigrajski patriarhat. _NEWLINE_Leta 869 in 872 je vodil poslanstvo v Francijo. Na eni od slednjih je pregovoril frankovskega kralja Karla Ple\xc5\xa1astega, da ga pape\xc5\xbe krona za cesarja Svetega rimskega cesarstva.\n_START_SECTION_\nNeza\xc5\xbeelen v Rimu\n_START_PARAGRAPH_\nKandidat za pape\xc5\xbea je postal \xc5\xbee leta  872, vendar je zaradi politi\xc4\x8dnih zapletov in nenaklonjenosti zapustil Rim in dvor pape\xc5\xbea Janeza VIII.. Pape\xc5\xbe je zato sklical sinodo, na kateri so ga obto\xc5\xbeili, da je hlepel po Bolgarski nad\xc5\xa1kofiji in Svetem sede\xc5\xbeu, nasprotoval cesarju, zapustil svojo \xc5\xa1kofijo brez pape\xc5\xbeevega dovoljenja, izropal samostane v Rimu in kljub prepovedi opravljal bogoslu\xc5\xbeje. Zahtevali so, da se vrne v Rim, sicer bo izob\xc4\x8den. Obsodba je bila objavljena julija 872. Leta 878 so izob\xc4\x8denje preklicali zaradi Formozove obljube, da se nikoli ve\xc4\x8d ne bo vrnil v Rim in opravljal bogoslu\xc5\xbeja. Pod pape\xc5\xbeem Marinom I. je bil leta 882 opro\xc5\xa1\xc4\x8den vseh obto\xc5\xbeb in ponovno imenovan za \xc5\xa1kofa Porta.\n_START_SECTION_\nPape\xc5\xbe\n_START_PARAGRAPH_\nPo smrti pape\xc5\xbea \xc5\xa0tefana V. je bil leta 891 po soglasju izvoljen za rimskega pape\xc5\xbea._NEWLINE_Aprila 892 so pri\xc5\xa1li v Rim prista\xc5\xa1i Gvida II. Spoletskega in Formoza prisilili, da je Gvida kronal za rimskega cesarja. Na ljudstvo pa je nalagal tolik\xc5\xa1na bremena, da je pape\xc5\xbe leta 896 le uspel nagovoriti Arnulfa Karantanskega, da vkoraka v Italijo. Arnulf je osvojil velik del Italije, kar je Formozu omogo\xc4\x8dilo, da ga je imenoval za cesarja. Zaradi kronanja je pri\xc5\xa1el v spor s prista\xc5\xa1i cesarja Gvida Spoletskega oziroma njegovo vdovo Ageltrudo in sinom Lambertom. Arnulf ju je hoel poraziti v utrjenem v Spoletu, a je na poti ohrome in se hitro vrnil na Nem\xc5\xa1ko.\n_START_SECTION_\nSmrt in spomin\n_START_PARAGRAPH_\nFormoz je umrl za zastrupljenjem v Rimu, (Pape\xc5\xa1ka dr\xc5\xbeava, Frankovsko cesarstvo danes: Italija) dne 4. aprila 896, ko je vladal  5 let in pol. _NEWLINE__NEWLINE_Pokopali so ga v Vatikanskih vrtovih poleg stare cerkve sv. Petra. _NEWLINE__NEWLINE_Nasledil ga je Bonifacij VI.. _NEWLINE__NEWLINE_Kmalu zatem je umrl tudi Bonifacij. Za njegovega naslednika je bil izvoljen \xc5\xa0tefan VI.'